Rozhodnutie Komisie
zo 4. mája 2000,
ktorým sa mení a dopĺňa rozhodnutie 94/984/ES, ktorým sa stanovujú veterinárne podmienky a veterinárne osvedčenia na dovoz čerstvého mäsa z hydiny z tretích krajín, pokiaľ ide o Čínsku ľudovú republiku
(oznámené pod číslom dokumentu C(2000) 1163)
(Text s významom pre EHP)
(2000/352/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991 o veterinárnych podmienkach obchodu vo vnútri spoločenstva a dovozu čerstvého mäsa z hydiny z tretích krajín [1], naposledy zmenenú a doplnenú smernicou 1999/89/ES [2], najmä na jej článok 11 a 12,
keďže:
(1) Rozhodnutie Komisie 94/984/ES [3], naposledy zmenené a doplnené rozhodnutím 2000/254/ES [4], stanovilo veterinárne podmienky a veterinárne osvedčenia na dovoz čerstvého mäsa z hydiny z niektorých tretích krajín; taktiež boli stanovené dve rozdielne osvedčenia, vzor A a vzor B; ich použitie závisí na situácií pseudomoru hydiny v príslušnej krajine.
(2) Niektoré časti čínskeho územia uvedené v prílohe I rozhodnutia 94/984/ES mali povolené používať osvedčenie vzoru B, pokiaľ inšpekcia neodhalila problémy s osvedčovaním; kvôli tomuto bol rozhodnutím Komisie 96/456/ES dovoz čerstvého mäsa z hydiny z Číny od 1. augusta 1996 pozastavený.
(3) V októbri 1999 bola v Číne Komisiou uskutočnená inšpekčná misia, ktorá preukázala, že čínske veterinárne úrady dosiahli významné zlepšenie a boli poskytnuté písomné záruky, aby sa mohlo uvedené pozastavenie zrušiť.
(4) Situácia ohľadom pseudomoru hydiny si stále vyžaduje, aby boli splnené dodatočné záruky, tak ako je stanovené vo vzore B osvedčenia podľa rozhodnutia 94/984/ES.
(5) Z dôvodu zrozumiteľnosti sa toto rozhodnutie bude uplatňovať na čerstvé mäso z hydiny, pre ktoré sa vydá osvedčenie od 1. júna 2000.
(6) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha I k rozhodnutiu 94/984/ES sa mení a dopĺňa takto:
V riadku "KN Čína (ľudová republika)" sa poznámka pod čiarou "3" za slovom "Shandong" a za písmenom "B" a príslušná poznámka pod čiarou "3 Dovoz pozastavený od 1. augusta 1996" na konci strany zrušujú.
Článok 2
Toto rozhodnutie sa bude uplatňovať na čerstvé mäso z hydiny, pre ktoré sa vydá osvedčenie od 1. júna 2000.
Článok 3
Toto rozhodnutie je adresované členským štátom.
V Bruseli 4. mája 2000